ขรก.แห้วรัฐยกเลิกโครงการเงินกู้ซื้อบ้าน
ที่ประชุมคณะรัฐมนตรีมีมติยกเลิกโครงการสวัสดิการเงินกู้เพื่อที่อยู่อาศัย
7 พ.ค. 2558

ที่ประชุมคณะรัฐมนตรีมีมติยกเลิกโครงการสวัสดิการเงินกู้เพื่อที่อยู่อาศัย
การประชุมคณะรัฐมนตรี(ครม.) เมื่อวันที่ 7 พ.ค. ที่ประชุม มีมติเห็นชอบให้ยกเลิกโครงการสวัสดิการเงินกู้เพื่อที่อยู่อาศัยของข้าราชการ และนำเงินงบประมาณในโครงการสวัสดิการเงินกู้เพื่อที่อยู่อาศัยของข้าราชการที่กรมบัญชีกลางฝากอยู่ที่ธนาคารอาคารสงเคราะห์ส่งคลังเป็นรายได้แผ่นดิน
พร้อมกันนี้ อนุมัติหลักการร่างพระราชพระราชกฤษฎีกายกเลิกพระราชกฤษฎีกาสวัสดิการเงินกู้เพื่อที่อยู่อาศัย พ.ศ. 2535 พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป
สาระสำคัญของเรื่อง
ยกเลิกโครงการสวัสดิการเงินกู้เพื่อที่อยู่อาศัยของข้าราชการ และให้ตราร่างพระราชกฤษฎีกายกเลิกพระราชกฤษฎีกาสวัสดิการเงินกู้เพื่อที่อยู่อาศัย พ.ศ. 2535 พ.ศ. .... ซึ่งมีสาระสำคัญ ดังนี้
1. กำหนดให้ยกเลิกพระราชกฤษฎีกาสวัสดิการเงินกู้เพื่อที่อยู่อาศัย พ.ศ. 2535
2.กำหนดให้ ธอส. นำเงินตามโครงการสวัสดิการเงินกู้เพื่อที่อยู่อาศัยของข้าราชการพร้อมดอกเบี้ย    ที่เกิดจากโครงการดังกล่าวทั้งหมดคืนให้กรมบัญชีกลาง เพื่อส่งคืนเป็นรายได้แผ่นดิน
3. กำหนดให้ข้าราชการและลูกจ้างประจำซึ่งได้กู้เงินตามโครงการฯ ตามพระราชกฤษฎีกาสวัสดิการเงินกู้เพื่อที่อยู่อาศัย พ.ศ. 2535 และอยู่ระหว่างผ่อนชำระเงินกู้ในวันที่พระราชกฤษฎีกานี้ใช้บังคับ ให้คงมีสิทธิและหน้าที่ความรับผิดชอบตามโครงการฯ ต่อไปจนกว่าสัญญาสิ้นสุด หรือออกจากการเข้าร่วมโครงการดังกล่าว